Document ID: 31982R1934

Title and Content:
***** ΚΑΝΟΝΙΣΜΟΣ (ΕΟΚ) αριθ. 1934/82 ΤΟΥ ΣΥΜΒΟΥΛΙΟΥ της 12ης Ιουλίου 1982 περί τροποποιήσεως του κανονισμού (ΕΟΚ) αριθ. 2603/69 περί θεσπίσεως κοινού καθεστώτος εξαγωγών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113, τις ρυθμίσεις για την κοινή οργάνωση των γεωργικών αγορών, καθώς και τις ρυθμίσεις που θεσπίστηκαν δυνάμει του άρθρου 235 της συνθήκης και ισχύουν για τα εμπορεύματα που προκύπτουν από τη μεταποίηση γεωργικών προϊόντων, και ιδίως τις διατάξεις των ρυθμίσεων αυτών οι οποίες επιτρέπουν παρέκκλιση από τη γενική αρχή της αντικαταστάσεως κάθε ποσοτικού περιορισμού ή μέτρου ισοδυνάμου αποτελέσματος μόνο από τα μέτρα που προβλέπονται από τις ρυθμίσεις αυτές, την πρόταση της Επιτροπής, Εκτιμώντας: ότι δυνάμει του κανονισμού (ΕΟΚ) αριθ. 2603/69 (1), οι εξαγωγές της Κοινότητας προς τρίτες χώρες είναι ελεύθερες, δηλαδή δεν υπόκεινται σε ποσοτικούς περιορισμούς, εκτός από εκείνους που εφαρμόζονται σύμφωνα με τις διατάξεις του εν λόγω κανονισμού και που αναφέρονται στο παράρτημά του· ότι από την έκδοση του εν λόγω κανονισμού, πολλά Κράτη μέλη κατάργησαν τους περιορισμούς που επέβαλαν στις εξαγωγές ορισμένων προϊόντων που αναφέρονται στο εν λόγω παράρτημα· ότι πρέπει να ληφθεί υπόψη η εξέλιξη αυτή, η οποία προσανατολίζεται προς την αυξημένη ελευθέρωση των εξαγωγών, προβαίνοντας στην ενημέρωση του εν λόγω κανονισμού· ότι πρέπει επίσης να διευκρινιστεί περισσότερο ότι οι περιορισμοί που διατηρούνται δυνάμει των άρθρων 1 και 10 του κανονισμού (ΕΟΚ) αριθ. 2603/69 εφαρμόζονται μόνον από τα Κράτη μέλη τα οποία ορίζονται σε συνάρτηση με τα προϊόντα που ανακεφαλαιώνονται στο παράρτημα, εκτός από ορισμένα προϊόντα του ενεργειακού τομέα, τα οποία πρέπει να εξαιρεθούν, για όλα τα Κράτη μέλη, από την κοινοτική ελευθέρωση των εξαγωγών, λαμβάνοντας ιδίως υπόψη τις διεθνείς συμβατικές υποχρεώσεις που έχουν αναλάβει ορισμένα Κράτη μέλη· ότι πρέπει επιπλέον να προστεθούν στον κατάλογο των εμπορευμάτων που υπόκεινται από τα Κράτη μέλη σε περιορισμούς εξαγωγής προϊόντα τα οποία εκ παραδόσεως ποσοστώνονται στην Ελλάδα και των οποίων η απεριόριστη εξαγωγή θα μπορούσε να προκαλέσει σοβαρές δυσκολίες εφοδιασμού στις βιομηχανίες μεταποιήσεως της Ελλάδας, λόγω της μείωσης της εγχωρίου παραγωγής και της διαφοράς των τιμών στην Ελλάδα και στη διεθνή αγορά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 10 του κανονισμού (ΕΟΚ) αριθ. 2603/69 αντικαθίσταται από το εξής κείμενο: «Άρθρο 10 Μέχρις ότου το Συμβούλιο, αποφαινόμενο με ειδική πλειοψηφία προτάσει της Επιτροπής, θεσπίσει κοινό καθεστώς έναντι αυτών, η αρχή της ελευθερίας εξαγωγής επί κοινοτικού πεδίου, η οποία εξαγγέλλεται στο άρθρο 1, δεν εφαρμόζεται στα προϊόντα που περιλαμβάνονται στο παράρτημα για τα Κράτη μέλη τα οποία αναφέρονται σ' αυτό, ούτε στα ακόλουθα προϊόντα για όλα τα Κράτη μέλη: 27.09 Έλαια ακατέργαστα εκ πετρελαίου ή εξ ασφαλτούχων ορυκτών 27.10 Έλαια εκ πετρελαίου ή εξ ασφαλτούχων ορυκτών (έτερα των ακατεργάστων ελαίων). Παρασκευάσματα μη αλλαχού κατονομαζόμενα ή περιλαμβανόμενα, περιέχοντα κατά βάρος έλαια εκ πετρελαίου ή εξ ασφαλτούχων ορυκτών εις ποσοστόν ανώτερον ή ίσον του 70 % και των οποίων τα έλαια ταύτα αποτελούν το βασικόν συστατικόν: Α. Ελαφρά έλαια Β. Μέσα έλαια ex Γ. Βαρέα έλαια, εκτός των λιπαντικών ελαίων για την ωρολογοποιίαν και παρομοίων παρουσιαζομένων εις μικρά δοχεία περιέχοντα έλαιον καθαρού βάρους μέχρι 250 γραμμαρίων. 27.11 Αέρια του πετρελαίου και έτεροι αέριοι υδρογονάνθρακες: Α. Προπάνιον καθαρότητος ίσης ή ανωτέρας του 99 % Β. Λοιπά: Ι. Προπάνιον και βουτάνιον του εμπορίου». Άρθρο 2 Το παράρτημα του κανονισμού (ΕΟΚ) αριθ. 2603/69 αντικαθίσταται από το παράρτημα του παρόντος κανονισμού. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 12 Ιουλίου 1982.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 614
2364
3584
5842

EuroVoc IDs (Expanded): 614
2364
3584
5842

Dataset Source: meu

Split: train